Apple Samsung'ni sudda yutish uchun 60 million dollar sarfladi

Apple Kaliforniya sudiga kompaniyaning Samsung bilan olib borgan patent bo‘yicha da’volashuvi davomida huquqshunoslar xizmatiga sarflagan xarajati 60 million dollarni tashkil etgani haqidagi hujjatni taqdim etdi. Endi Apple Samsungning ushbu xarajatning bir qismini, aniqrog‘i, 15,7 million dollarini qoplab berishini talab qilmoqda. Ushbu masala sud tomonidan 2014-yilda ko‘rib chiqiladi. Bu haqda The Verge xabar bermoqda.

 Foto © The Verge
Yaqindagina AQShning Kaliforniya shtati San-Xose shahrida sud majlisi Samsung kompaniyasini Apple patentlarini buzganlikda aybdor deb topgan va o‘z raqobatdoshiga 290 million dollar mablag‘ to‘lashi kerakligi haqida qaror qabul qilgan edi. Apple kompaniyasi fikricha, Samsungning 26 ta qurilmasidan 13 tasida ularning patentlangan texnologiyalari ko‘chirib olingan.
Qayd etish lozim, ikki yirik smartfon ishlab chiqaruvchilari o‘rtasidagi “patentlar urushi” 2010-yildan buyon davom etmoqda. Apple 2011-yilda Samsung kompaniyasini o‘zining iPhone va iPad qurilmalari ko‘rinishini ko‘chirib olganlikda ayblagan edi.
2012-yilning avgustida Samsung Apple’ning beshta patentlangan texnologiyasidan foydalanganlikda aybdor deb topilib, 1,05 milliard dollar tovon to‘lashga hukm qilingan edi. Keyinroq jarima 405 milliongacha qisqartirilib, ish qayta ko‘rib chiqishga yo‘naltirilgan edi.